ประกาศคณะกรรมการประมงประจำจังหวัดชลบุรี เรื่อง กำหนดเขตพื้นที่รักษาพันธุ์สัตว์น้ำ อ่างเก็บน้ำมาบประชัน พ.ศ. 2560
ประกาศคณะกรรมการประมงประจำจังหวัดชลบุรี
ประกาศคณะกรรมการประมงประจำจังหวัดชลบุรี
เรื่อง
กำหนดเขตพื้นที่รักษาพันธุ์สัตว์น้ำ อ่างเก็บน้ำมาบประชัน
พ.ศ. ๒๕๖๐
 

ด้วยอ่างเก็บน้ำมาบประชัน อำเภอบางละมุง จังหวัดชลบุรี
มีพื้นที่ประมาณ ๓,๐๐๐ ไร่ เป็นแหล่งน้ำจืดที่มีความสำคัญทั้งทางด้านการอุปโภคบริโภค
ทางด้านการเกษตร และเป็นแหล่งทำการประมงน้ำจืดที่สำคัญแห่งหนึ่งของจังหวัดชลบุรี
พื้นที่อ่างเก็บน้ำทางด้านทิศเหนือที่มีบริเวณติดกับสวนสาธารณะ
เป็นพื้นที่มีความเหมาะสมสำหรับเป็นแหล่งที่อยู่อาศัยของสัตว์น้ำ
ซึ่งหากปล่อยให้มีการทำการประมง จะเกิดผลกระทบต่อทรัพยากรสัตว์น้ำในอ่างเก็บน้ำมาบประชัน
ดังนั้น เพื่อให้เกิดสมดุลทางธรรมชาติ
ทรัพยากรสัตว์น้ำได้รับการดูแลรักษาและนำไปใช้ประโยชน์อย่างเหมาะสม จึงเห็นควรวางมาตรการอนุรักษ์ทรัพยากรสัตว์น้ำที่มีคุณค่า
ให้สามารถใช้ประโยชน์ได้อย่างยั่งยืนต่อไป

อาศัยอำนาจตามความในมาตรา
๒๘ วรรคหนึ่ง (๓) และมาตรา ๕๖ แห่งพระราชกำหนดการประมง พ.ศ. ๒๕๕๘
คณะกรรมการประมงประจำจังหวัดชลบุรีออกประกาศไว้ ดังต่อไปนี้

ข้อ
๑ กำหนดเขตพื้นที่ที่จับสัตว์น้ำอ่างเก็บน้ำมาบประชัน
ภายในบริเวณพื้นที่ตามจุดพิกัดที่ปรากฏในแผนที่แสดงแนวเขตท้ายประกาศฉบับนี้เป็นเขตพื้นที่รักษาพันธุ์สัตว์น้ำ

ข้อ
๒ ห้ามมิให้ผู้ใดจับสัตว์น้ำในเขตพื้นที่รักษาพันธุ์สัตว์น้ำ
อ่างเก็บน้ำมาบประชัน ตามข้อ ๑ โดยเด็ดขาด
เว้นแต่เป็นการกระทำเพื่อประโยชน์ในทางวิชาการหรือเพื่อการบำรุงรักษาพันธุ์สัตว์น้ำ
และได้รับอนุญาตเป็นหนังสือจากอธิบดีกรมประมงหรือผู้ซึ่งอธิบดีกรมประมงมอบหมาย

ข้อ
๓[๑] ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป


ประกาศ ณ วันที่ ๒๙
มีนาคม พ.ศ. ๒๕๖๐
ภัครธรณ์ เทียนไชย
ผู้ว่าราชการจังหวัดชลบุรี
ประธานคณะกรรมการประมงประจำจังหวัดชลบุรี
[เอกสารแนบท้าย]

๑. แผนที่ท้ายประกาศคณะกรรมการประมงประจำจังหวัดชลบุรี
เรื่อง กำหนดเขตพื้นที่รักษาพันธุ์สัตว์น้ำ อ่างเก็บน้ำมาบประชัน พ.ศ. ๒๕๖๐

(ดูข้อมูลจากภาพกฎหมาย)
ปุณิกา/ภวรรณตรี/จัดทำ
๘ พฤษภาคม ๒๕๖๐

นุสรา/ตรวจ
๒๑ กรกฎาคม
๒๕๖๐

































[๑] ราชกิจจานุเบกษา
เล่ม ๑๓๔/ตอนพิเศษ ๑๒๒ ง/หน้า ๑๖/๓ พฤษภาคม ๒๕๖๐